Skeepshouer vol boeke vir Baai se skole | News24
Skeepshouer vol boeke vir Baai se skole
Van links delf Veronique Heemro in gr. 12 aan die Sanctor High School, Nadeerah Abader, 'n Engelsonderwyseres by Sanctor, Nicki Hufkie, 'n Engelsonderwyseres aan die Chatty Senior Secondary School, en Rostin Greeff, in gr. 9 aan die Bethelsdorp Comprehensive School, deur die boekeskatkis. Foto's: Alvené Appollis
DAAR het letterlik boeke vir Afrika in 'n roeskleurige skeepshouer vanuit Amerika vir leerlinge in Port Elizabeth aangekom.
Dié reusevrag vir behoeftige laer- en hoërskole in Nelson Mandelabaai het verlede Donderdag aangeland en bevat ensiklopedieë, klassieke boeke, romans, storieboeke vir kleuters, gidse vir die klaskamer asook 'n boek of twee oor Amerikaanse sport – leesstof waaroor baie slegs kan droom.
Hiermee hoop hoofde dat die boekwurm opnuut by skole sal nesskop.
"Daar is tot boekies en opvoedkundige speelgoed vir my kindertjies met leerbehoeftes," sê Belinda Allie, waarnemende skoolhoof by Bayview Primary School in Helenvale.
"Baie van my kinders het fetale alkohol­sindroom (FAS) en ons skole in die noordelike voorstede kan nie eens iets eenvoudig soos boublokke bekostig nie. Dit was 'n reusetaak om die boeke en ander hulpmiddels uit te sorteer en seker te maak dat alle skole hul deel kry.
"Die lekker ding van skole in die noordelike gebiede is dat ons mekaar se behoeftes ken, ons weet dus wat vir wie sal werk."
In die 12 m lange skeepshouer was ook klere, sporttoerusting en gereedskap vir die klaskamer wat deur die United States African Fellowhip bymekaargemaak is.
Die Amerikaners het deur die Teba-trust, wat juis skoolprojekte in landelike dele van die Oos-Kaap bedryf, van die behoefte aan boeke in skole in Nelson Mandelabaai se townships en noordelike voorstede te hore gekom.
Dis tóé dat die Teba-trust met die Helping Hands-trust, wat deur Nelson Mandelabaai se metro-sekuriteit ondersteun word, plan maak om in dié behoeftes te voorsien.
"Een van Helping Hands se fokusse vanjaar is onderwys en om dié landskap – veral tussen die onderwyser, die leerling en die gemeenskap – te verbeter," verduidelik Achmat Mohamed, voorsitter van die Helping Hands-trust.
"Ons het die geleentheid aangegryp met die doelwit om 'n beter atmosfeer vir leer in ons skole te skep. Ons wil ook die kultuur van lees en die liefde daarvoor weer terugbring, maar dit gaan nie nét oor lees nie, maar dat kinders verstaan wat hulle lees."
Mohamed glo dat as 'n kind van kleins af met begrip lees, dit leerwerk in hoër grade makliker sal maak.
"By die skole in die ou Transkei het ons vier jaar gelede al leesprojekte begin as deel van ons maatskaplike opheffingswerk en dié vrag na Nelson Mandelabaai is die begin van 'n soortgelyke projek," sê Derick Elbrecht, uitvoerende hoof van die Teba-trust.
"Daar het ons al aan 100 skole vragte boeke verskaf, maar saam met die leesprogram moet daar byvoorbeeld ook in skole debatte gevoer word en spelkompetisies gehou word."
Soos Mohamed glo Elbrecht ook dat lees skole se matriekuitslae op die lange duur kan verbeter. Elbrecht sê Teba doen juis tans 'n impakstudie om te kyk hoe die uitslae by skole waar die program aangebied word, verbeter het.
"As ons eers die statistieke het, kan ons werklik sien hoe dit werk."
One winner bags Daily Lotto prize of R400 000! 15 minutes ago Click here for the full list of lottery results